b'\n_START_ARTICLE_\nNoora Suomilammi\n_START_SECTION_\nPelaajaura\n_START_PARAGRAPH_\nSuomilammi aloitti koripallon Naantalin Koripalloilijoissa mutta on Turun Riennon kasvatti. H\xc3\xa4n pelasi Riennossa A-tytt\xc3\xb6jen SM-sarjaa kaudella 2007\xe2\x80\x932008 ja nousi seuran naisten edustusjoukkueeseen, jossa h\xc3\xa4n pelasi I-divisioonassa vuodet 2006\xe2\x80\x932009. Suomilammi pelasi my\xc3\xb6s viisi A-tytt\xc3\xb6jen maaottelua 1,6 pisteen keskiarvolla. Lukion loppumisen j\xc3\xa4lkeen Suomilammi lopetti koripallon pelaamisen 2-3 vuodeksi. H\xc3\xa4n aloitti lajin uudestaan opiskellessaan Irlannissa ja palasi Suomen koripallokentille II-divisioonassa. Vuodet 2012\xe2\x80\x932014 Suomilammi pelasi I-divisioonaa Tampereen Pyrinn\xc3\xb6ss\xc3\xa4. J\xc3\xa4lkimm\xc3\xa4isell\xc3\xa4 kaudellaan h\xc3\xa4n kirjautti runkosarjassa tilastolukemikseen 9,8 pistett\xc3\xa4, 4,7 levypalloa ja 1,6 sy\xc3\xb6tt\xc3\xb6\xc3\xa4 ottelua kohden._NEWLINE_Pyrint\xc3\xb6 nousi Naisten Korisliigaan kaudeksi 2014\xe2\x80\x932015, mutta Suomilammi siirtyi pitk\xc3\xa4n harkinnan j\xc3\xa4lkeen pelaamaan saman sarjan Forssan Alkuun, jossa h\xc3\xa4n pystyi pelaamaan puoliammattilaisena ja harjoittelemaan hyvin. Alku sijoittui runkosarjassa kuudenneksi ja selviytyi pudotuspeleihin, joissa se h\xc3\xa4visi heti puoliv\xc3\xa4lieriss\xc3\xa4 lopulta pronssia voittaneelle Torpan Pojille 3\xe2\x80\x931-otteluvoitoin. Suomilammi sai Alussa runkosarjassa peliaikaa 13 minuuttia ottelua kohden tehden keskim\xc3\xa4\xc3\xa4rin 2,3 pistett\xc3\xa4 ja ottaen 1,3 levypalloa. P\xc3\xa4\xc3\xa4sarjan piste-enn\xc3\xa4tyksekseen Suomilammi heitti tulokaskaudellaan 13 pistett\xc3\xa4 18. lokakuuta 2014 Hyvink\xc3\xa4\xc3\xa4n Pontevaa vastaan._NEWLINE_Syyskuussa 2015 Suomilammi palasi Pyrint\xc3\xb6\xc3\xb6n.\n_START_SECTION_\nPelityyli ja ominaisuudet\n_START_PARAGRAPH_\nAlun seuratoimija kuvaili Suomilammia kent\xc3\xa4ll\xc3\xa4 paljon ty\xc3\xb6t\xc3\xa4 tekev\xc3\xa4ksi, urheilulliseksi ja lujatahtoiseksi pelaajaksi. Pyrinn\xc3\xb6n valmentaja Roope T\xc3\xa4hk\xc3\xa4n mukaan Suomilammi on urheilullisuutensa lis\xc3\xa4ksi kova harjoittelija.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nTampereen yliopistossa opiskellut Suomilammi on koulutukseltaan psykologi.'